《游苏仙岭次彬守孙鹤洲韵》
明代·吴允裕

山径逶迤接碧霄，空中楼观郁岩峣。仙踪漫信凭虚见，尘况偏随小憩消。

松石阴连幽洞竹，崖云晴护涧泉桥。相携一笑烟霞迥，何处商歌杂凤箫。

作者简介：吴允裕，字天和。南海人。明世宗嘉靖元年（一五二二）举人。官浙江象山令，擢宁波通判。清温汝能《粤东诗海》卷二一、清道光《广东通志》卷二七六有传。